**Vyhlásenie**

**Ministerstva práce, sociálnych vecí a rodiny Slovenskej republiky**

Návrh zákona, ktorým sa mení a dopĺňa zákon č. 663/2007 Z. z. o minimálnej mzde v znení neskorších predpisov a ktorým sa menia a dopĺňajú niektoré zákony sa predkladá s rozporom s

**Asociáciou priemyselných zväzov a dopravy**, ktorá požaduje

* vypustiť v čl. I novelizačný bod 2, ktorým sa zvyšuje suma minimálnej mzdy  
  z 57 % na 60 % priemernej mzdy,
* vypustiť čl. II, ktorým sa novelizuje zákon o kolektívnom vyjednávaní,
* rozširovanie záväznosti reprezentatívnej KZVS na úrovni skupiny, nie až na úrovni divízie (čl. II, bod 4, § 7),
* upraviť reprezentatívnosť KZVS tak, aby zodpovedala faktickej reprezentatívnosti v odvetví, teda stanoviť, že rozširovaná KZVS pokrýva viac ako 50 % z celkového počtu zamestnancov v príslušnom odvetví (čl. II, bod 4, § 7),
* ustanoviť dobu, po uplynutí ktorej dôjde k záväznosti reprezentatívnej KZVS na ostatných zamestnávateľov, na kvartálnu bázu, nie na mesačnú (čl. II, bod 4, § 7 ods. 3),
* v čl. II bode 4 § 7a písm. a) za slová „kolektívna zmluva vyššieho stupňa” vložiť slová „alebo má uzavretú kolektívnu zmluvu podľa § 2“,
* v čl. II bode 4 § 7a písm. e) slová „20 zamestnancov” nahradiť slovami „150 zamestnancov”,
* v čl. II bode 4 § 7a písm. h) slová „24 mesiacov” nahradiť slovami „36 mesiacov“,
* doplniť ustanovenie o možnosti „odísť” z pokrytia reprezentatívnou KZVS (čl. II, bod 4,  
  § 7a),
* v čl. II bode 4 § 7a doplniť nové písmeno h), ktoré znie:

„h) ktorý je poberateľom podpory v čase skrátenej práce alebo ju poberal v období posledných dvoch rokov pred zverejnením oznámenia podľa § 7a ods. 3,”,

* v čl. II bode 4 ustanovenie § 9a ods. 1 zmeniť tak, aby bolo možné podať návrh na rozširovanie záväznosti reprezentatívnej KZVS len na základe dohody zmluvných strán,
* v čl. II bode 4 § 9a ods. 3 písm. a) slová „do piatich pracovných dní“ nahradiť slovami „do 30 pracovných dní“,
* v čl. II bode 4 § 9a ods. 4 druhej vete slová „do troch pracovných dní“ nahradiť slovami „do 15 pracovných dní“,
* v čl. II bode 4 § 9a ods. 4 posilniť mieru informovanosti zamestnávateľov o reprezentatívnosti KZVS na webe MPSVR SR v rozsahu: o jej vyhlásení, o jej nevyhlásení, o rozhodnutiach súdu o priznaní reprezentatívnosti KZVS a o zrušení oznámenia o reprezentatívnosti KZVS,
* v čl. II bode 4 § 9b ods. 6 poslednej vete slová „Ustanovenia § 185 až 189“ nahradiť slovami „Ustanovenia 186 až 189“, teda požaduje priznať žalobe o preskúmanie oznámenia, ktorým sa KZVS vyhlasuje za reprezentatívnu, odkladný účinok,
* v čl. II nad rámec návrhu zákona v § 3a ods. 5 zákona o kolektívnom vyjednávaní na konci doplniť novú vetu, ktorá znie: „Doklad vydaný rozhodcom platí neurčito najviac do doby, kým sa odborové organizácie pôsobiace u zamestnávateľa nedohodnú postupovať spoločne a v zhode alebo ak rozhodca nevydá nový doklad podľa prvej vety.“,
* v čl. II nad rámec návrhu zákona v § 3a ods. 5 zákona o kolektívnom vyjednávaní na konci doplniť novú vetu, ktorá znie: „Rozhodca môže v doklade určiť, že určenie odborovej organizácie s najväčším počtom členov u zamestnávateľa sa vzťahuje aj na ustanovenie § 232 zákona č. 311/2001 Z. z. Zákonník práce.“,
* doplniť nový čl. V, ktorým by sa novelizoval Zákonník práce, ktorého obsahom bude odpojenie mzdových zvýhodnení od minimálnej mzdy.

Alternatívne požaduje zníženie percentuálneho podielu mzdového zvýhodnenia na minimálnej mzde, odstránenie súbehu poskytovania mzdových zvýhodnení, umožniť namiesto mzdového zvýhodnenia poskytnúť náhradné voľno, mzdové zvýhodnenia oslobodiť od daní a odvodov a zrušiť stupne náročnosti práce;

**Asociáciou zamestnávateľských zväzov a združení Slovenskej republiky**, ktorá požaduje

* vypustiť v čl. I novelizačný bod 2, ktorým sa zvyšuje suma minimálnej mzdy  
  z 57 % na 60 % priemernej mzdy,
* v čl. II bode 4 § 7a písm. e) slová „20 zamestnancov” nahradiť slovami „50 zamestnancov”;

**Republikovou úniou zamestnávateľov**, ktorá požaduje

* vypustiť v čl. I novelizačný bod 2, ktorým sa zvyšuje suma minimálnej mzdy  
  z 57 % na 60 % priemernej mzdy (v prípade prijatie návrhu v súčasnej podobe t.j. nastavenie automatu určovania mesačnej minimálnej mzdy na úrovni 60 % z priemernej mesačnej mzdy RÚZ navrhuje, aby sa príplatky za prácu počas víkendov a sviatkov odpojili od minimálnej mzdy vzhľadom na široké negatívne dopady takéhoto opatrenia aj v sektoroch, kde nie je možné prácu počas týchto dní obmedziť),
* v čl. II vypustiť bod 1, podľa ktorého sa za organizáciu zamestnávateľov považuje aj záujmové združenie právnických osôb, ak je združené vo zväze zamestnávateľov,
* v čl. II vypustiť bod 4 a nasledovné na neho nadväzujúce body (záväznosť reprezentatívnych KZVS),
* požaduje v návrhu definovať materiálne požiadavky na reprezentatívnosť rozširovanej kolektívnej zmluvy vyššieho stupňa (KZVS); v prípade, že má dôjsť k „automatickému“ rozširovaniu, je nutné stanoviť, že rozširovaná KZVS pokrýva viac ako 50 % z celkového počtu zamestnancov v danom odvetví (čl. II, bod 4, § 7 ods. 1),
* navrhuje upraviť znenie § 4 ods. 3, § 5 ods. 2 zákona o kolektívnom vyjednávaní a navrhované znenie čl. II bodu 4 § 7 tak, aby sa kolektívna zmluva vyššieho stupňa uzatvárala maximálne na úrovni skupiny, a nie na úrovni divízie,
* v čl. II bode 4 § 7a písm. e) slová „20 zamestnancov” nahradiť slovami „50 zamestnancov”,
* v čl. II bode 4 § 7a doplniť nové písmeno h), ktoré znie:

„h) ktorý je poberateľom podpory v čase skrátenej práce alebo ju poberal v období posledných dvoch rokov pred zverejnením oznámenia podľa § 7a ods. 3,”,

* v čl. II bode 4 § 9b ods. 6 poslednej vete slová „Ustanovenia § 185 až 189“ nahradiť slovami „Ustanovenia 186 až 189“, teda požaduje priznať žalobe o preskúmanie oznámenia, ktorým sa KZVS vyhlasuje za reprezentatívnu, odkladný účinok,

**Konfederáciou odborových zväzov Slovenskej republiky**, ktorá žiada

* v čl. III nad rámec návrhu zákona ustanoviť v § 13 zákona o cestovných náhradách (obdobne ako v § 8), že Ministerstvo financií SR má povinnosť, nie možnosť, v tomto prípade každoročne, keďže proces indexácie základných sadzieb stravného v eurách alebo v cudzej mene je závislý od návrhu Ministerstva zahraničných vecí a európskych záležitostí SR vypracovaného podľa podkladov zastupiteľských úradov o cenách jedál a nealkoholických nápojov vo verejných stravovacích zariadeniach v jednotlivých krajinách alebo s využitím štatistických údajov Medzinárodného menového fondu, Organizácie Spojených národov alebo iných medzinárodných finančných štatistických údajov a je náročnejší, aktualizovať zoznam krajín, pre ktoré sa ustanovujú sadzby stravného a rovnako ich na základe rastu cien aj zvyšovať,
* v čl. IV nad rámec návrhu zákona znenie § 3 ods. 2 a 3 zákona o tripartite nahradiť týmto znením:

„(2) Zástupcami zamestnávateľov na účely tohto zákona sú zástupcovia vymenovaní reprezentatívnymi združeniami zamestnávateľov.1) Reprezentatívne združenie zamestnávateľov je združenie zamestnávateľov, ktoré združuje zamestnávateľov z viacerých odvetví hospodárstva alebo má pôsobnosť najmenej v piatich krajoch, ktorí spolu zamestnávajú najmenej 100 000 zamestnancov v pracovnom pomere alebo obdobnom pracovnom vzťahu.

(3) Zástupcami zamestnancov na účely tohto zákona sú reprezentatívne združenia odborových zväzov.1) Reprezentatívne združenie odborových zväzov je združenie odborových zväzov, ktoré združuje zamestnancov v pracovnom pomere alebo obdobnom pracovnom vzťahu z viacerých odvetví hospodárstva s najmenej 100 000 zamestnancami, ktorí sú členmi odborov.“.